b"\n_START_ARTICLE_\nHutu\n_START_SECTION_\nJezik\n_START_PARAGRAPH_\nHutu govore jezicima kinyarwanda (7,275.292 govornika u Ruandi) i kirundi (4,850.903) u Burundiju koji pripadaju skupini bantu jezika.\n_START_SECTION_\nPovijest\n_START_PARAGRAPH_\nNa sada\xc5\xa1nji prostor Hutu dolaze izme\xc4\x91u 7. i 10. stolje\xc4\x87a , mo\xc5\xbeda iz podru\xc4\x8dja bazena Conga, nai\xc5\xa1av\xc5\xa1i u njemu na pigmejski lova\xc4\x8dko-sakuplja\xc4\x8dki narod Twa ili Batwa, te zauzimaju njihovu domovinu. Hutu su bili zemljodjelci te protjeruju Twa pigmeje dublje u d\xc5\xbeunglu. Nekoliko stotina godina kasnije, izme\xc4\x91u 14. i 15. stolje\xc4\x87a, dolazi do pojave jednog drugog naroda, to su Tutsi ili Watusi, znatno malobrojnije ali ratoborno pastirsko pleme koje se nametnulo Hutuima. Kako bi ih za\xc5\xa1titili od plja\xc4\x8dke, Hutui su im morali u ratarskim proizvodima pla\xc4\x8dati za\xc5\xa1titu, odnosno raditi i za njih da ih ovi ne bi plja\xc4\x8dkali , a od 19. stolje\xc4\x87a nastaju dvije centralizirane dr\xc5\xbeave, Ruanda i Burundi, od kojih \xc4\x87e tek 1924. nastati belgijski kolonijalni teritorij Ruanda-Urundi. Prvi Europljani sti\xc5\xbeu u 2. polovici 19. stolje\xc4\x87a, to su Oskar Baumann (1892) i Graf von G\xc3\xb6tzen (1894)._NEWLINE_Vladavina Tutsija zavr\xc5\xa1it \xc4\x87e 1960.-1961. kada se mnogobrojni Hutui kona\xc4\x8dno osloba\xc4\x91aju dominacije Tutsija, \xc5\xa1to \xc4\x87e ve\xc4\x87 1962. dovesti do nastanka dviju dr\xc5\xbeava Burundija i Ruande, i po\xc4\x8detka jedne nove povijesti u kojoj \xc4\x87e Hutui sve do 1990-tih godina sudjelovati u nizu pokolja nad Tutsijima .\n_START_SECTION_\nEtnografija\n_START_PARAGRAPH_\nHutui su zemljodjelci, uzgajiva\xc4\x8di prosa, sirka, i uvezenih kultura kao kukuruza, graha i drugoga, pretvaraju\xc4\x87i \xc5\xa1umska podru\xc4\x8dja u polja i pa\xc5\xa1njake . Njihove ku\xc4\x87e oblika su ko\xc5\xa1nice, napravljene od drveta, trske i trave. Njihovi obi\xc4\x8daji sli\xc4\x8dni su onima kod Tutsija \xc5\xa1to je vjerojatno posljedica toga da stotinama godina \xc5\xbeive zajedno, jedni blizu drugih, pa nalazimo ime stvoritelja kojega nazivaju Imaana, i Tutsi i Hutui. Isto vrijedi i za duhove predaka, abazima, koji znaju bit i ljuti ako ih se ne po\xc5\xa1tiva, pa \xc5\xbeivima donesti zlu sre\xc4\x87u. Da ih se udobrovolji potrebno im je prinesti darove, a oni su i glavni posrednici u preno\xc5\xa1enju poruka boga Imaana svijetu \xc5\xbeivih. Dana\xc5\xa1nja religija je kr\xc5\xa1\xc4\x87anska. \xc5\xbdenidba sa Tutsima veoma je rijetka._NEWLINE_Ples, glazba i bubanj najzna\xc4\x8dajniji su oblik seoskog \xc5\xbeivota i zabave Hutua. Mu\xc5\xa1karci i \xc5\xbeene imaju razli\xc4\x8dite vrste pjesama, kao \xc5\xa1to su pastoralne (ibicuba, imivovoto, amazina y'inka), lova\xc4\x8dke i uspavanke maloj djeci. Hutuima i Tutsijima zajedni\xc4\x8dki su i plesovi umuyebe u regiji Imbo (ple\xc5\xa1u ga mu\xc5\xa1karci); \xc5\xbeenski plesovi ihunja i imisambi; plesovi koje ple\xc5\xa1u i mu\xc5\xa1karci i \xc5\xbeene, amayaya, u regiji Kirimiro; \xc5\xbeenski eroti\xc4\x8dni ples umutsibo, koncentriran na pokrete nogu i karlice; \xc5\xbeenski ples urwedengwe, s pokretima u ramenima; ubusambiri u regiji Buragane ."